РЕГЛАМЕНТ (ЕО) № 624/2008 НА СЪВЕТА
от 23 юни 2008 година
за определяне на корекционните коефициенти, приложими считано от 1 юли 2007 г. спрямо възнагражденията на длъжностните лица, срочно наетите служители и договорно наетите служители на Европейските общности на служба в трети държави, както и на част от длъжностните лица, останали на длъжност в двете нови държави-членки за максимален период от деветнадесет месеца след присъединяването
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Правилника за длъжностните лица на Европейските общности и Условията за работа на другите служители на ЕО, установени с Регламент (ЕИО, Евратом, ЕОВС) № 259/68 (1), и по-специално член 13, първа алинея от приложение X към него,
като взе предвид Акта за присъединяване от 2005 г., и по-специално член 27, параграф 4 от него,
като взе предвид предложението на Комисията,
като има предвид, че:
(1)
Необходимо е да се вземат предвид промените в жизнения стандарт в държавите извън Общността и да се определят впоследствие корекционните коефициенти, приложими от 1 юли 2007 г. към възнагражденията, изплащани във валутата на държавата по мястото на работа на длъжностното лице, срочно наетия служител или договорно наетия служител на Европейските общности на служба в трети държави.
(2)
Корекционните коефициенти, по отношение на които е извършено плащането въз основа на Регламент (ЕО) № 453/2007 (2), могат да доведат до корекции за повишаване или намаляване на заплатата със задна дата.
(3)
Следва да се предвиди плащане със задна дата в случай на повишаване на заплатите вследствие на новите корекционни коефициенти.
(4)
Следва да се предвиди възстановяване на платени в повече суми в случай на намаляване на възнагражденията в резултат на новите корекционни коефициенти за периода между 1 юли 2007 г. и датата на влизане в сила на настоящия регламент.
(5)
Следва да се предвиди всяко подобно възстановяване да бъде ограничено до период от максимум шест месеца преди датата на влизане в сила на настоящия регламент, както и последиците от него да обхващат период от максимум дванадесет месеца след тази дата, както е предвидено в случая с корекционните коефициенти, приложими в рамките на Общността спрямо възнагражденията и пенсиите на длъжностните лица и другите служители на Европейските общности,
ПРИЕ НАСТОЯЩИЯ РЕГЛАМЕНТ:
Член 1
Считано от 1 юли 2007 г. корекционните коефициенти, приложими спрямо възнагражденията на длъжностните лица, срочно наетите служители и договорно наетите служители на Европейските общности на служба в трети държави, които се изплащат във валутата на държавата по мястото на работа, са посочени в приложението към настоящия регламент.
Валутните курсове, използвани за изчисляването на тези възнаграждения, се определят в съответствие с Правилата за прилагане на Финансовия регламент и съответстват на датата, посочена в първа алинея.
Член 2
1. Институциите пристъпват към плащания със задна дата в случай на повишаване на възнагражденията в резултат на корекционните коефициенти, определени в приложението.
2. Институциите пристъпват към корекции за намаляване на възнагражденията със задна дата в случай на намаляване на заплатите в резултат на корекционните коефициенти, определени в приложението, за периода между 1 юли 2007 г. и датата на влизане в сила на настоящия регламент.
Корекции със задна дата, свързани с възстановяването на платени в повече суми, се ограничават до период от шест месеца, предхождащ датата на влизане в сила на настоящия регламент. Възстановяването обхваща период от максимум дванадесет месеца считано от същата дата.
Член 3
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 23 юни 2008 година.